**Výročná správa XV. valnému zhromaždeniu**

**za obdobie od 13. októbra 2016 do 19. marca 2019**

 Hneď v úvode si dovoľujem pripomenúť hlavné úlohy, ktoré sme prijali už na XIII. valnom zhromaždení 27. marca 2014 a potvrdili na nasledujúcom XIV. valnom zhromaždení 13. decembra 2016. Na týchto rokovaniach sme si predsavzali prispieť k pochopeniu kvalitatívnych zmien v nemeckých a francúzskych podnikoch a napomôcť k ich modifikácii a následnému uplatňovaniu v hospodárskom priestore SR. Veľmi dôležitou úlohou mala byť aj diskusia o príčinách nehospodárnosti (rozšafnosti) v školstve a v zdravotníctve a v rezorte sociálnych vecí, práce a rodiny.

 V centre nášho záujmu malo byť zdôvodňovanie štátnych dlhov a účelnosť ich tvorby. Našim cieľom bolo aj iniciovanie zákazu pracovať dôchodcom v štátnych orgánoch a organizáciách a samospráve, prispieť k ich daňovému zrovnoprávneniu, pokiaľ pracujú. Za rovnako významné sme stanovili vyžadovanie kontroly využívania fondu pracovného času v štátnych orgánoch, organizáciách a inštitúciách. V oblasti úpravy volebného práva sme stanovili, že aj naďalej budeme pôsobiť tak, aby sa konečne nahradil jeden volebný obvod niekdajšími volebnými obvodmi v záujme posilnenia demokracie majúc na pamäti pomery vo všetkých demokratických štátoch.

 K jednotlivým úlohám sme sa dostali v celoklubových diskusiách, ale ani jedna sa nedostala do reality.

Otázkou je, ako vnímať ich plnenie - neplnenie ?

 Vždy je dobre držať sa hesla, že: „Človek sa naplno prejaví až keď si zmeria svoje sily s prekážkou.“To tvrdil aj Antoine de Saint-Exupéry. Preto, za a vyše dvadsaťpäť rokov našej činnosti sa viaceré nami vytýčené ciele naplnili aj keď s časovým oneskorením. Či už ide o vstup na Európskej únie, do Severoatlantickej aliancie, alebo o „symbolické“ premietnutie odvodov pracujúcich dôchodcov do ich dôchodkov. Naposledy a to dosť rýchlo sa vo všetkej tichosti napĺňajú niektoré z našich podnetov na zvýšenie obranyschopnosti našej republiky.

 K  niektorým z podnetov však ostali naši vrelomilovaní lídri nemí : napríklad z idey dodanenia určitého objemu strojovej práce, viď. situácia vo VW v SR, ktorá okrem iného značne znižuje zamestnanosť každým inovačným cyklom. Platí to aj o požiadavke hľadať nový charakter práce v druhej dekáde 21. storočia atď. Obdobnú „smrť“ si vyslúžilo naše vyhlásenie z 10. júna 2015 „Proti popieraniu princípu zásluhovosti a falošnej solidarite“. Nehovoriac už o dvakrát prezentovanej a možnej stavbe storočia – o vodnej ceste Dunaj – Odra, ktorá je už zas dnes nerealizovateľnou, a to vďaka konkrétnym politikom. Na ich adresu a spôsoby ich konania neostáva konštatovať len toľko: „Nič nie je tak silné, ako myšlienka, na ktorú dozrel čas.“

 Faktom je, že naše združenie je vo väčšine prípadov krajne nekompatibilné s chválenkárstvom predstaviteľov jednotlivých vlád. Nikdy sme neakceptovali sebauspokojovanie sa u kohokoľvek, nie to ešte u členov vlád s dosiahnutými výsledkami.

 Nikdy sme sa však nepovažovali za všemúdrych s patentom na pravdu, či na správne riešenia, i keď duchovný, mravný a vôbec ľudský potenciál nášho združenia dával na to „pouvoir“.

 U nás je to tak, že väčšina politikov po nástupe do mocenských alebo spoločensky významných pozícií nadobúda imunitu voči hlasom z verejnosti. Neakceptujú ani ako veriaci vskutku sväté „*Vox Populi Vox Dei“.* Tak tomu bolo za vlád pánov Vladimíra Mečiara a Mikuláša Dzurindu a bolo aj za vlády Róberta Fica, Ivety Radičovej či súčasnej Petra Pellegriniho. Občas sme sa zhodli na možných riešeniach problémov spoločnosti a hospodárstva na našom štátnom území, boli na našich zhromaždeniach, ale v momente kritických slov našich členov zanevreli nielen na nich, ale aj na naše združenie. Málokedy odpovedali, či skôr nikdy neodpovedali na naše vyhlásenia a dokumenty na rozdiel od svetových lídrov. Boli však občanmi zvolení. My rešpektujeme, že sme menšinou, ktorá si musí hľadať svoje „Slnko“. Dokážeme sa postarať, aby sa k nej – ku každému z nás sa akousi skulinkou dostali slnečné lúče – optimizmu a vôle. Základným krédom klubu bolo a je byť rozmýšľajúcimi ľuďmi, ktorí nepadajú pred mocou na kolená.

 Z tohto uhla pohľadu sme sa vždy tešili zo záujmu a čestného členstva prvých troch prezidentov Slovenskej republiky pánov Michala Kováča, Rudolfa Schustera a Ivana Gašparoviča. Štvrtý prezident Andrej Kiska nám niekoľkokrát síce odkázal, že si váži našu prácu, ale čas na výmenu názorov si nenašiel. Veľmi blízko sme si boli so zosnulým  Jánom Chryzostom kardinálom Korcom, naším čestným členom od miléniového roka, pričom sme sa osobne stretávali od 1992. roka, ktorý až do svojej smrti neraz poslal svoje podnety i posolstvá k našim aktivitám, a predovšetkým nabádal k presadzovaniu vlastenectva a vzťahu k národu v našom živote.

 **Vážené zhromaždenie,**

dospeli sme k presvedčeniu, že treba si oddýchnuť od domácich „lídrov“ a ich politických strán. Začali sme sa venovať problémom vojny a mieru, globálnym a vôbec civilizačným problémom. Využívajúc naše početné kontakty v zahraničí. V predvečer Dňa víťazstva 7. mája 2015 sme založili Medzinárodný mierový výbor. Spoluiniciátorom jeho vzniku bol aj náš člen a sympatizant Rongxiang Xu, líder vedy o regenerácii poškodených telových orgánov a tkanív, ktorý však dva týždne predtým tragicky zahynul.

 Ako vôbec funguje zahraničná politika našej krajiny ?

 Zvláštne, jedno hlása premiér, iné prezident republiky a s ním je v obraze rezort zahraničných vecí. Avšak nerozbíjajme strach z deštrukcie kresťanskej Európy v dôsledku tajuplnej migrácie, silových a prinajmenej nátlakových (urážajúcich národ a vôbec našu občiansku spoločnosť) vyhlásení viacerých lídrov „spriatelených“ štátov. Treba im jasne povedať, že: „Tento ozbrojený svet neutráca iba peniaze. Utráca pot svojich robotníkov, génia svojich vedcov, nádeje svojich detí.“ Toľko 34. prezident spojených štátov Eisenhower. Zahraničná politika nie je súkromným podnikom, ako si to v poslednom čase osobujú poniektorí členovia vládneho kabinetu. Už grécki filozofi na adresu takýchto ľudí na fórach prednášali plamenné reči. Vždy ale zhodne tvrdili, že dejiny sú svedkami času, svetlom pravdy, živou pamäťou, učiteľkou života a poslom minulosti. Preto mnohých dobehnú.

 **Dámy a páni,**

prežili sme ďalších tridsať klubových mesiacov.

 Sme stmelená spoločnosť, ktorú začíname omladzovať, aby sme vytvorili priestor tým, ktorí dnes hýbu, alebo dokážu hýbať našou spoločnosťou. Obrazne povedané, aj svetom. Generačne sú to tridsiatnici a štyridsiatnici. A je ich dosť v hospodárstve a vlastne vo všetkých ľudských činnostiach. Usilujeme sa lepšie využívať skúsenosti a múdrosť našich šesťdesiatnikov a starších. Pred štvrťstoročím sme boli viac – menej mladým klubom, alebo združením zrelých ľudí.

**Do blízkej budúcnosti, teda do 2022. roku má zmysel venovať sa naďalej týmto témam** :

1. Kontrole plnenia vládneho programu a jeho oponentúra so zreteľom na rezorty, ktoré budú zaujímať najviac našich členov;
2. V dôsledku uplatnenia pôvodnej  zásady šírenia informácií, názorov,  myšlienok uvedenej v článku 19, "Všeobecnej deklarácie ľudských práv", naše združenie bude presadzovať, aby každý občan SR a vôbec obyvateľ tejto planéty mal právo prístupu do Internetu.  A tiež aj to, aby OSN zakotvila toto právo do Všeobecnej deklarácie ľudských práv ako nový bod predmetného článku.
3. Otázkam mieru, vzťahom vo vnútri EÚ, vzťahom s ostatnými štátmi a s medzinárodnými organizáciami a vývoju v Sýrii;
4. Budeme nabádať politické strany, aby zlikvidovali jeden volebný obvod a nahradili ho novým demokratickejším systémom;
5. Stavu problematiky psychickej a fyzickej zdatnosti obyvateľstva, úrovni obranyschopnosti a jej vplyvu na hospodárske aktivity na území SR;
6. Uplatňovaniu zákona č. 305/2005 Z.z. o sociálnoprávnej ochrane detí a sociálnej kuratele;
7. Pôsobeniu zahraničných firiem v SR;
8. Kvalite vzdelávania a výchovy na stáročiami osvedčenom kresťanskom základe;
9. Kvalite zdravotníckej starostlivosti;
10. Tvorbe podmienok pre zahraničných, ale aj domácich investorov;
11. Prezentácii výnimočných osobností slovenskej spoločnosti a zahraničných lídrov.

 Máme vôľu urobiť reprízu zhromaždenia s témou „Nové myslenie v Novom svete a v Novej Európe“. Po vlastnom príklade z roku 2006. Máme stále snahu vyvolať záujem o reprízu „Plavby mieru po Dunaji“, ktorá bola naposledy v roku 1958. Urobíme maximum pre telemost so svetovým lídrom o vojne a mieri, o vzťahoch medzi veľmocami a mocnosťami, o akútnej potrebe nového bezpečnostného systému a o tom, čo je človečenská zodpovednosť.

 Azda oslovení lídri zo Spojených štátov a Ruska konečne pochopia, že bez početne malých národov a spoločností ako je aj Slovensko, dialógu a vzájomne rovných vzťahov budú vnímaní naďalej ako „panstvo“ z nedostupného Hradu.

 **Dámy a páni !**

Žijeme z vlastných príjmov. Z členského a z dobrovoľných  finančných príspevkov členov na konkrétne aktivity. Nikdy sme nežiadali o podporu najrôznejšie štátne fondy. Hospodárime však s vyrovnaným rozpočtom, a plných dvadsaťpäť rokov sme nedostali ani halier ani cent zo štátnych orgánov a inštitúcií, a predsa sme tu vo všetkej skromnosti. Aspoň nás môže hriať, že občas niektorý z lídrov poďakuje za to, čo robíme pre Slovensko. Zdôrazňujem, že nemáme nijaké dlhy, ale uvažujeme ako zabezpečiť zdroje na propagáciu „Mierovej ceny zo Slovenska 2015“, Zlatého biatca , našich ankiet a vôbec našich dokumentov adresovaných politickým lídrom.

 Dobrovoľné daňové priznania vždy skontroloval náš revízor, pričom prešiel účtovníctvo, a nemal podstatné výhrady, či pripomienky rovnako ako Daňový úrad.

 Život nášho združenia je zmapovaný na našej [www.hospodarskyklub.sk](http://www.hospodarskyklub.sk).

 Chcem vás požiadať o podporu nášho videnia sveta -  jeho budúcnosti, a predovšetkým o schválenie hlavných úloh pre obdobie do 2022. roka. Ďakujem všetkým členom združenia, ktorí napomáhajú pripravovať obsahové dokumenty a oponovať celý rad materiálov. Osobitne som vďačný pánom Šálymu, Gabrielovi, Masarikovi, Milkovi, Tkáčovi, Čatlošovi, Vaškovičovi ... , s ktorými som mohol otvorene komunikovať – vymieňať si názory po celé volebné obdobie.

 **Dámy a páni,**

toto volebné obdobie sa začalo 111. riadnym zhromaždením a celkove 259. podujatím. Vysoko si ceníme, že čínsky veľvyslanec Lin Lin ozrejmil súčasnú a budúcu Čínu a jej vzťahy k zahraničiu a to, čo robí pre mierové podmienky. Od tohto zhromaždenia sme sa venovali na každom ďalšom problémom v našej spoločnosti pod príznačným titulom „Správa o stave republiky“. Na podnetné názory z diskusií o školstve, zdravotníctve, o hospodárstve na území SR, o falošnosti sociálnej solidarity, o vyhlasovanom nedostatku pracovnej sily politikmi a podnikateľmi, o lapsusoch vo vzťahoch k zahraničiu v rozpore s Programovým vyhlásením vlády SR, ako aj o akútnom nebezpečenstve globálneho konfliktu nikto oficiálne nereagoval.

 Tak ako v predchádzajúcom volebnom období nikto z ústavných činiteľov nereagoval na výzvu, aby sa obrátili na pápeža Františka so žiadosťou, aby zvolal celosvetovú mierovú konferenciu. A to aj v dôsledku proti obyvateľstvu kresťanskej Európy nasmerovanej absurdnej a devastujúcej migrácie z Afriky a z ázijských krajín. Takej, ktorá spôsobila spätný pohyb na myslenej rozvojovej a integračnej špirále v Európskej únii. Je to riadený proces ohrozujúci jej bezpečnosť, a to predovšetkým avanturizmom Nemecka a niekoľkých ďalších štátov.

 **Dámy a páni,**

19. januára 2017 sme zverejnili prostredníctvom TASR a na [www.hospodarskyklub.sk](http://www.hospodarskyklub.sk/) „Vyhlásenie o migrácii“ skupiny členov združenia Neformálne ekonomické fórum Hospodársky klub a Medzinárodného mierového výboru.

 Niektoré média „Vyhlásenie o migrácii“ označili za **„konšpiračný dokument“***(podľa Veľkého slovníka cudzích slov, Bratislava 1997 : /lat./ sprisahanecký)*. Zverejnili z neho najprv neúplné citáty, aby podporili svoje hodnotenie tohto dokumentu. Otvorili diskusiu na svojich internetových portáloch, a zároveň „odsúdili“ jeho autorov. Nálady proti „Vyhláseniu“ okorenil aj prezident SR. Média sa dostali do situácie, že diskusia prostredníctvom internetu nevyšla podľa nimi prezentovaných názorov. Viac ako dosť diskutujúcich ich názory odmietlo. A tak sa média začali zaujímať o niektorých podpísaných a priam „vyšetrovať“ ich aktivity, ako aj osobný život, tak ako sa to dialo u nás napríklad v 70-tych rokoch minulého storočia. Tento typ "kádrovčíkov" iných ľudí oblieka svoje nenávisti do tzv. "objektívnych právd."

 Upieranie základných ľudských práv a vnucovanie vlastných názorov konkrétnych médií a ich vlastníkov, prestalo byť módou v januári 2017, ale stalo sa každodennou praxou. A nielen to, činnosť v rozpore s Ústavou SR nebola vyšetrovaná, ani odsúdená. Platí to aj o politikoch, ktorých nechráni imunita pred protiústavnou činnosťou. Faktom však je, že celkový vývoj spoločnosti, EÚ, brexit a verejná mienka potvrdili obsahovú správnosť nášho „Vyhlásenia“. Dokonca pred niekoľkými dňami 8. januára 2019 dostal od prezidenta SR Andreja Kisku štátne vyznamenanie Rad Ľudovíta Štúra 1. triedy jeden zo signatárov Vyhlásenia o migrácii genmjr. Svetozár Naďovič.

 V januári a vo februári sa jedno médium s príchuťami všemúdrosti a jedinej, teda jeho pravdy, lež zakrývanej najnoblesnejšími a najšľachetnejšími cieľmi začalo venovať spomínanému Vyhláseniu. Blokovalo celý rad reakcií, ktoré stáli vtedy aj dnes na našej strane. Teda jasne vyjadreného názoru sedemnástich osobností, z ktorých mnohé prežili s klubom stretnutia s prof. Klausom Schwabom, s prof. Jeffrey Sachsom, s americkými veľvyslancami v SR okrem toho súčasného, s prezidentami a premiérmi, no i ministrami a osobnosťami, ktoré uznáva svet z hospodárstva, z politiky, z vedy, z diplomacie atď.

 Zvykli sme si, že sme dostali najprv „stop“ v Slovenskej televízii, potom v ostatných elektronických médiách, že v mainstreamových printmédiach majú záujem iba vtedy, keď majú vôľu škandalizovať niektorého z našich členov, alebo hostí. Ich povrchnosť je dokazateľná, ale, keďže sú v službách konkrétnych korporácií, tak nemáme dôvod sa nimi zaoberať.

 Najpríjemnejším momentom z hľadiska nášho odpočtu je však to, čo vyhlásila predsedníčka CDU Annegret Krampová-Karrenbauerová - Reuters 11. februára 2019, že Nemecko musí pri migračnej politike myslieť aj na bezpečnosť EÚ. Vyzvala na migračnú politiku, ktorá neoslabuje európsku jednotu. Líderka sa tak vyjadrila na začiatku série stretnutí, na ktorých sa bude prehodnocovať prístup odchádzajúcej nemeckej kancelárky Angely Merkelovej k migrácii, informovala tlačová agentúra DPA. Uviedla, že budúce migračné politiky sa musia robiť tak, aby vyvažovali národný záujem a záujmy Európskej únie, pretože silná a fungujúca Európa poskytuje ochranný plášť, ktorý potrebujeme. „Všetko, čo robíme v národných súvislostiach, má okamžité následky v ostatných európskych štátoch,“ dodala predsedníčka vládnej CDU.

 Faktom je, že rozhodnutie otvoriť v roku 2015 hranice Nemecka státisícom uchádzačov o azyl spôsobilo krízu v konzervatívnej aliancii CDU s bavorskou stranou Kresťanskosociálnou úniou (CSU), čo priviedlo vládnu koalíciu na pokraj pádu a prispelo k odchodu A. Merkelovej z funkcie predsedníčky CDU.

 Ešte nie je dôvod na radosť, na mierne nadšenie zo znovuzrodenia zdravého rozumu a záchranárskej akcie pre EÚ a vôbec celú Európu. Tí, čo pripravili „migráciu“ nie sú odzbrojení a majú svoju silu. Je tu však nádej s príchuťou reálnosti.

 Je tu však aj iný „problém“, s ktorým sa budeme musieť vyrovnať. Podľa prieskumu verejnej mienky, zverejnenom DPA, viac ako polovica Nemcov považuje za najväčšie nebezpečenstvo pre mier USA /!/ - o to by sa mali zaujímať predstavitelia Republikánskej strany a súčasný prezident D. Trump a predstavitelia Demokratickej strany, a potom nasledovali až KĽDR, Irán a Ruskú federáciu.

 **Vážené zhromaždenie,**

 pritom to bolo Nemecko vďaka politike jeho kancelárky, ktoré vyvolalo destabilizáciu EÚ, ale aj celého európskeho kontinentu, no i prípravu na konfrontáciu s nekontrolovanou a „istými silami“ organizovanou migráciou.

 **Dámy a páni !**

 Pokúsili sme sa komunikáciu s dvoma generálnymi riaditeľmi RTVS, pánmi Václavom Mikom a Jaroslavom Rezníkom. Sú tak vychovaní, že ani ako verejní činitelia neodpovedali na doručenkové listy. Možno im bol príkladom predchádzajúci premiér, niektorí ministri a ich spolupracovníci. Verejnoprávnosť RTVS ako takej je v nedohľadne. Tak ako kedysi majú a hrajú hlavnú úlohu názory pracovníkov, čo je šľapák, na ktorý sme si už zvykli, ale príde čas, keď sa „zástrčkoví diváci“ začnú búriť ako v Českej televízii.

 Vyhlásenie Medzinárodného mierového výboru o hrozbách z robotizácie zbraní z jeho schôdze 9. marca 2017 rezonovalo iba v zahraničí. Pre posilnenie účinkov medzinárodného verejného a súkromného práva a na základe vykonaných analýz následkov použitia automatizovaných vojnových prostriedkov sme odporúčali vláde SR:

1. V zahraničnej politike  postupovať obdobne, ako je uvedené v uznesení Európskeho parlamentu o 10. výročí Ottawského dohovoru o zákaze používania, skladovania, výroby a prevozu protipechotných mín a o ich zničení z roku 1997, ktorý SR prevzala do právneho systému Zákonom č. 121/1999 Z.z. o Dohovore o zákaze použitia protipechotných mín.
2. Civilné obete na životoch spôsobené automatickým prostriedkom po vyšetrení prípadu je potrebné považovať za vojnový zločin, a to v zhode s názorom organizácie Amnesty International.
3. Na  pôde OSN  iniciovať  všeobecný a absolútny zákaz použitia takýchto prostriedkov v akýchkoľvek vojnových konfliktoch.

 Ústavní činitelia sa neunúvali reagovať a rovnako ani príslušné rezorty.

 V tejto súvislosti myšlienka z vyhlásenia Medzinárodného mierového výboru : „Prezidenti veľmocí nemôžu byť len hlavami vlastných štátov, ale mali by mať prirodzenú autoritu osobností, ktoré rozmýšľajú o dnešku a budúcnosti všetkých súčasníkov. Mali by byť aj spolu veľkou a nezastupiteľnou trojicou ozajstných veľmocí /človečenstva/, ktorá garantuje  prirodzenú túžbu rozumove spôsobilých a citove vyspelých ľudí po dôstojnom a mierovom živote .Od svojho vzniku, a intenzívnejšie od 2001. roka sa usilujeme o to, aby veľmoci a ich predstavitelia takto začali vnímať svoju pozíciu a svojím spôsobom aj zodpovednosť za vývoj civilizácie. To je snahou nášho 25-ročného združenia a jeho Medzinárodného mierového výboru, ktorý  vyzýval aj amerického a ruského prezidenta, aby iniciovali zvolanie celosvetovej mierovej a bezpečnostnej konferencie. V našom akoby márnom úsilí o vytvorenie „červenej linky“ a svojím spôsobom najľudskejšieho spojenia aj  s americkým, čínskym a ruským prezidentom budeme pokračovať.“

 Vytrvale už niekoľko rokov upozorňujeme na trestuhodnú nezodpovednosť politikov doma a v spriatelenom zahraničí. Ich predstava o vývoji EÚ, resp. o verejnom blahu je absurdná a vyvolávajúca v masovom meradle praobyčajný ľudský, sociálny, no aj existenčný strach.

 Na tomto neblahom stave majú najväčšiu zásluhu politici, teda viacerí z Rady EÚ a z Európskej komisie,no i viaceré vlády členských štátov. Tí,  ktorí svojím konaním napomáhajú deštrukcii Európskeho domu. Tí, ktorí dehonestujú partnerov za to, že majú iný názor a nepodvoľujú sa ich nátlaku. Takéto „partnerské vzťahy“  príliš pripomínajú časy, ktoré by sa už nemali opakovať.  Nevyhnutné potreby integrácie začali títo vodcovia opomínať, obchádzať, deformovať, či doslova zatracovať.

 Faktom je, že bez  predošlej otvorenej komunikácie otvorili Európu masovej migrácii. Nimi deklarovaný úmysel „ľudskej solidarity“ sa  však nemohol naplniť, a to bolo známe. Nepripravenosť „poskytovateľov a prijímateľov ľudskej solidarity“ založila bezpečnostné riziká.

 Dodnes sa nikto z týchto politikov verejne neospravedlnil maďarskému premiérovi Viktorovi Orbánovi za dehonestáciu jeho osoby.  Ani páni Junkers a Schulz, ktorý z čela Európskeho parlamentu zbehol na pozíciu lídra SPD s naivnou predstavou, že porazí v parlamentných voľbách pani Merkelovú.

 Kde je tá  Európa spred dvadsiatich-pätnástich rokov, alebo aspoň spred  piatich rokov ?! To je otázka, ktorú si kladú normálni Európania. Nie vyznávači superštátu, ktorý by sa mohol stať realitou pri náraste počtu azylantov, či migrantov na viac ako desať percent z obyvateľstva tej-ktorej krajiny. **O tom bolo zhromaždenie v máji 2017.**

 Dnes sme vskutku za hranicou stability. O to sa postarali lídri, ktorých zatiaľ nemá kto poslať do zabudnutia. Sú zabetónovaní na svojich miestach bez ohľadu na to, že fungujú v nesúlade, ba dokonca sú v príkrom rozpore s vôľou  najširších vrstiev obyvateľstva v celoeurópskom priestore.

 Je tu snaha o debakel Roberta Schumana, Helmuta Kohla, Francoisa Mitteranda, ale aj generála de Gaulla, či kancelára Adenauera. Je tu snaha o zanášanie infekcie nepriateľstva voči našej ekonomickej integrácii a existencii samotnej Európskej únie... Teda o zničenie toho európskeho domu, o ktorý sme sa aj my postarali ako generácia. Je chybou, že sme si nevymohli  efektívnu kontrolu našich „vodcov“. Brexit je žiaľ prvým z veľkých dôsledkov, ale lídri sa z neho nepoučili.

 O tom hovoril Peter Mihók na klubovom zhromaždení, ale znelo aj na nami podporenej vedeckej konferencii k 60. výročiu Rímskych zmlúv. Myšlienky a podnety k obranyschopnosti genmjr. S. Naďoviča ostali taktiež bez reakcie.

 Diskusia o EÚ a svetovej realite a blízkej budúcnosti, Pocta čínskym občanom, Vzťahy ČĽR a EÚ, vyhlásenie "O etike v politike", O bezpečnosti občanov v SR a list Všeslovanskému zjazdu, to bolo májové zhromaždenie v roku 2017. Medzinárodný mierový výbor na pôde združenia otvoril „Rok J. F.K.“, ale aj diskusiu o tom, kde sme a kde sme mohli byť ako štát a spoločnosť, ako národ slovenský spolu s menšinami a tiež etnikom rómskym.

 V októbri 2017 zaznelo : Žijeme vo svete, kde sa rozvinuli tak ako nikdy mnohostranné zápasy nielen o ovládnutie štátnej moci, ale o vlastníctvo každej moci. Pod týmito zápasmi sú podpísané korporátne spoločnosti a ich chránenci. Demokracia je pomaly už len slovníkovým pojmom. Je prítomná v slovnej zásobe tak povediac naivných občanov, či akýchsi novodobých rojkov, ale nevyskytuje sa už v masovom meradle v praktickom občianskom a spoločenskom, a teda aj v politickom živote. A potom, nepočuť hlas ľudu, ktorý by mal byť pre politikov „hlasom božím“. Aj, a predovšetkým preto, že média boli a sú v rukách zástupcov korporátnych spoločností a najrôznejších klanov, ktorých činitelia odmietajú to, čo má národný a vlastenecký charakter.

 Pripomínať si naše podnety v záujme mieru a bezpečnosti, na prospech hospodárskej a sociálnej prosperity, no i zastupiteľskej demokracie a humanity za obdobie štvrťstoročia je časove a personálne nezvládnuteľné. My sme sa tvorili a zapustili vlastné korene zároveň so vznikom štátne zvrchovanej Slovenskej republiky. To ocenil viackrát aj kardinál Korec, ktorý po súhlase Jána Pavla II. sa stal naším členom a s pokorou prijal aj miléniový Zlatý biatec. Neraz zdôraznil a vyjadril vo svojich posolstvách združeniu, že to, čo je, nie je „to“, čo malo byť po revolučnom procese v 1989. roku. Odsudzoval majetníctvo, chamtivosť a nulové vlastenectvo tak politikov, ako aj podnikateľov, no i značnej časti mládeže.

 Dnes ani na ďalších zhromaždeniach sa nebudeme hladkať a pripomínať si, čo všetko sme urobili, k čomu sme napomohli bez akejkoľvek podpory všetkých doterajších vlád. Či už išlo o tvorbu podmienok pre hospodársku činnosť, o zaradenie do komparatívneho hodnotenia štátov WEFom, o relácie so zahraničím, o dobré meno našej krajiny, o členstvo v NATO a v EÚ, o vzťahy so Spojenými štátmi, o komunikáciu s elitnými organizáciami a osobnosťami, o slovensko-maďarské vzťahy, o problematiku rómskeho etnika na pozitívnych príkladoch, o ohrozovanie našej aj európskej demokracie a štátnej suverenity, o kontrolu výkonnosti a pracovnej disciplíny štátnych a samosprávnych úradníkov a funkcionárov, o podnety proti korupcii, o podnety na ústavne a neodkladné zabezpečenie obranyschopnosti, ...

 V decembri 2017 sme uvažovali nahlas o tom, čo odkázal dnes už radšej zabúdaný filozof Egon Bondy, alias Zbyněk Fišer /ktorý bol mojím „panelákovým“ susedom/. Účinným pomocníkom politikov, ale aj ich toxikátormi sú média v moci korporátnych spoločností. Konštatoval: „Masmédia koordinovaným způsobem klamou a dokonce aktivně vytvářejí psychózu, což je naprosto prokazatelné.  Za této situace zbývá pro mladou generaci asi jediný obranný prostředek, který je čím dál více aplikován, a to zcela spontánně. Totiž vůbec na masmediální zpravodajství nereflektovat. Mnoho mladých lidí vypíná televizi, když má nastoupit zpravodajská relace. Je možno výmluvně upozornit, že to je obrana, která je psychologicky pochopitelná, ale zcela pasivní. Ovšem je to pořád lepší než vydat se napospas těm, kteří by z vás uměle činili schizofreniky.“

 Už pravidelne sa vo verejnom priestore stretávame zo strany slovenského politického establišmentu so správami o stave republiky, niektoré sú obsahovo lepšie iné horšie. Obsah ich posolstva je však niekedy na hony vzdialený realite. Čo je horšie - je spravidla prednášaný osobami a médiami,  ktoré nepredstavujú žiadnu morálnu autoritu v štáte.  Začnem médiami, aby sme sa najprv dopracovali k termínu **„astroturfing“**, ktorý tvorí názov klubového pohľadu na stav Slovenskej republiky. Hneď úvode musím konštatovať, že deväťdesiat percent spravodajských médií, či už je to televízia, rozhlas, tlač, alebo on-line sociálne siete, prípadne wikipédia, sú kontrolované šiestimi spoločnosťami. Výsledkom je, že drvivá väčšina toho, čo čítate, vidíte a počujete, je súčasťou starostlivo pripraveného doslovne symfonického diela  vytváraného, dirigovaného  a hlavne kontrolovaného špeciálnymi záujmovými skupinami.

 **Dámy a páni,**

na prahu roku 2018 členovia združenia a jeho Medzinárodný mierový výbor o. i. zdôraznili vo svojom vyhlásení : „V súčasnosti celý rad lídrov akoby nechcel chápať, že hospodárske spoločenstvá a vojenské zoskupenia máme na obranu mieru s ľudskosťou, pre všeobecný prospech na vlastnom teritóriu. Určite ich nemáme na útočné akty, či dokonca na vyvolanie globálneho konfliktu, ktorý by znamenal nepochybne koniec našej civilizácie. Dnes znova a s veľkou naliehavosťou vyzývame k mobilizácii ľudí dobrej vôle a so zdravým rozumom, aby bez zábran volali politických lídrov na zodpovednosť za  devastáciu ľudskosti a teda tým aj ohrozenia celej civilizácie.

 Ak politickí lídri nepochopia svoju zodpovednosť a budú naďalej vyvolávať a cielene udržovať horúce konflikty s pocitom, či skôr s presvedčením o vlastnej nezraniteľnosti, priblížia nás k horizontu bez návratu. Už aj Platón vedel, že „Len mŕtvi sa dočkajú konca vojny.“ Len toto poučenie už nič dávno nehovorí politikom.

 Konflikty medzi národmi a ich štátmi, a to aj v rámci Európskej únie, tak spôsobia jej nezvratnú deštrukciu. Akoby nebolo dosť poučení z minulého storočia  dvoch svetových vojen a tretej,  ku ktorej bol len povestný krôčik v 60. rokoch. Žiaľ, dnešná doba nám  ani na chvíľu  nedovolí zbaviť sa predovšetkým mraziacich pocitov zo stálej hrozby jadrovej apokalypsy, ktorá žije v našej prítomnosti. To je  vskutku o tom, akí zástupcovia to boli zvolení  v celej EÚ a v našej Slovenskej republike. „

 Pred rokom sme prezentovali názor, že „Ani jeden z doterajších predsedov vlád nedovládol tak, že by mu občania bez rozdielu svojho politického presvedčenia poďakovali aspoň potleskom, a následne dali prednosť inej politickej strane s lepším programom a  novými tvárami. Faktom je, že v celosvetovom meradle to nie je inak, ba neraz je to viac ako dramatické a svojim spôsobom nebezpečné, ba až výbušné. A my, dámy a páni, sme vždy po nástupe novozvolenej garnitúry volali po kontrole. Faktom je aj to, že jednou z príčin je jeden jediný volebný obvod. Ten, ktorý umožňuje koncentráciu moci bez kontroly občanmi. To však dodnes vyhovuje všetkým parlamentným politickým stranám, resp. hnutia.

 Dnes sme stále vo výbušnej situácii, ktorá sa vyvinula po dvojnásobnej vražde mladých ľudí a opozíciou okamžite spájanej s predstaviteľmi vládnej koalície. Popri vymyslených, skreslených a účelových informáciách sa však ukázalo, že aj súčasná vláda má rovnaký problém ako jej predchodkyne : neschopnosť spájať občanov zo všetkých strán, komunikovať s nimi v záujme  ich štátu a jeho rozvoja. Dalo by sa hovoriť aj o trestuhodnom správaní sa konkrétnych vládnych činiteľov. Aj preto sa občania pohybujú v neustále skresľovaných, opravovaných, a klamlivých a dementovaných informáciách problematicky.“

 Prijali sme vyhlásenie o voľbe nového prezidenta SR 17. septembra 2018 a otvorili rovnomennú anketu na [www.hospodarskyklub.sk](http://www.hospodarskyklub.sk). Na októbrovom zhromaždení zaznel aj obsahove burcujúci príhovor A. Barcíka o jednej myšlienke: ... človek musí mať vieru, lebo inak ako človek nebude existovať vôbec. Priestor dostali ďaľšie osobnosti – nečlenovia združenia ako Pavol Demeš a Ľuba Hargašová.

 Decembrové zhromaždenie bolo v réžii dokumentu  [s titulkom "Rozdiel medzi Bohom a politikmi,alebo o hlavných problémoch celoeurópskej integrácie"](http://www.hospodarskyklub.sk/data_zhromazdenie119/rozdiel.docx). Vstupné myšlienky boli od kardinála Korca, ktoré pred osemnástimi rokmi adresoval združeniu : „Príčiny neúspechov? Okrem zlyhávania ľudí, okrem chamtivosti, ktorá sa mnohých zmocnila, sú tu aj veci, ktoré sme predsa len aj zdedili. Aj rozleptané charaktery, aj devastovaná morálka. Naozaj si aj ja myslím spolu s vami, že nijaký život národa, nijaké hospodárstvo nie sú možné bez duchovného ľudského rozvoja, bez rozvoja úcty k človeku, k rodine, k národu a štátu, bez úcty k svedomiu a morálke, bez solídnej výchovy k opravdivým hodnotám. Aj na to sme azda pozabudli, aj tomu by sme sa mali venovať. Ja som sa o to usiloval, a tým som podporoval aj vaše snahy o zdravý hospodársky a sociálny život.“

 Symbolickou bodkou bola prezentácia SKYWAY a jeho lídra Anatolija Junitského z Bieloruska, ktorý je človekom – vedcom z nového storočia a vskutku je na ceste do vesmíru. Mimoriadne obsahove cenným bola prezentácia ruskej politiky veľvyslancom Aleksejom Fedotovom.

 Pred niekoľkými dňami sme mali už 28. moravsko-slovenské diskusné stretnutie v Polešoviciach. Deväť dní pred prvým kolom prezidentskej voľby, ktorej výsledok je taký, aký je. Žiaľ, nami a našimi sympatizantmi prezentované osobnosti neuspeli u vodcov politických strán a tých za nimi. Ani Mihók, ani Demeš, ani Barcík, ale, dvaja kandidáti, ktorí postúpili do 2. kola a jeden z nich bude piatym prezidentom SR, sú opäť vôľou občanov – voličov. O tom, koho chceme, bude naše krátke vyhlásenie v závere dnešného zhromaždenia.

 **Dámy a páni**,

celý rad akcií, aktivít, podnetov, názorov, odporúčaní a vyhlásení som nespomenul. Rovnako ako laureátov našich cien Zlatý biatec a Prominent ekonomiky, laureátov „Medzinárodnej mierovej ceny zo Slovenska 2015“, obsah korešpondencie a komunikácie s celým radom osobností zo sveta. Za tridsať mesiacov to bol bez počet stretnutí a rozhovorov s našimi členmi, ktorí robia naše združenie aj 26. roku veku životaschopným.

 K vyjadrenému mierneho optimizmu však treba dodať, že v uplynulom období sme prišli úmrtiami a komplikáciámi zdravotného stavu o niekoľkých členov. Prišli sme však aj o štyroch členov, ktorí „omylom“ vyjavili, že ich zaujíma iba vlastný prospech a  záujmy materských firiem a organizácií v zahraničí, a nemajú vôľu počúvať kritiku súčasných aktérov domácej politiky.

 Úprimne priznávam, že onen „omyl“ – trápny striptíz bol dosť prekvapujúci a neočakávaný. Ak sme v druhej polovici roka 1999 po prvýkrát pocítili stratu 25 členov, ktorí mali nemecké a rakúske zázemie, ak sme potom – neskôr pri zmenách vlád, najmä po ich kritike, resp. konkrétnych rezortov a ich šéfov, prišli tiež vždy o niekoľko jednotlivcov, tak dnes vieme, kto sa takpovediac vytratí z našej členskej základne v nadchádzajúcom období. Keďže počet členov je už roky limitovaný, tak ich nahradenie je tou najjednoduchšou otázkou.

 Predpoveď Johna Naisbitta z roku 1997, nášho čestného člena a spoluautora generačného bestselleru Megatrendy 2000, o tom, že bude narastať počet úprimne zodpovedných lídrov z najrôznejších odvetví spoločnosti a jeho hospodárstva za osudy svojho okolia, podnikov, miest, národov a štátov sa potvrdil. Avšak, bolo by ju možné doplniť, že nemenej bude tých, ktorí priamo – nepriamo odmietajú takú zodpovednosť, alebo ju zdeformujú do stavu nepoužiteľnosti.

 O takej zodpovednosti, o prinavrátení našich zmyslov k zdravému rozumu, čo najbližšie k národnej a štátnej hrdosti, tak na našu minulosť, na súčasníkov, no i založené ľudské, vzdelanostné i spoločenské základy budúcnosti, čiže o novodobom vlastenectve, však hovoril s nami o dva roky neskôr videokonferenčne aj prof. Jeffrey Sachs.

 Prinajmenej päť rokov sa u nás ozývajú tiché a čoraz hlasnejšie výkriky o tom, že sme ako SR a spolu s nami ďaľšie stredo- a východoeurópske štáty v ponižujúcej pozícii. Vlastnou vinou, keď z nich plynú miliardy dividend na Západ, a sú vlastne vo vazalskom postavení. Naši politici sa takéhoto názoru báli, a tak po Jeffrey Sachsovi sa objavil Thomas Piketty, ktorý má zdravý úsudok. A pred niekoľkými dňami s tým prišiel na oficiálnej pôde EÚ český premiér Andrej Babiš. A uvidíme, čo vlastne zasial, aké budú reakcie tých, ktorí stále neberú nové štáty ako partnerov, pokiaľ ide o biznis.

 Dámy a páni, od svojho vzniku sme takpovediac nemilovaní, čo je však dosť povzbudzujúce, a potom sme viac ako pozorne sledovaní tými, ktorí vládnu oficiálne a ich donormi aj spolupracovníkmi. I keď boli výnimky v jednotlivých vládach. Platí to aj o médiách, ktoré sú už dnes na rovnakej vlnovej dĺžke, a faktom je zbližovanie tzv. verejnoprávnych so súkromnými. Niektoré média majú pocit, že môžu haniť, či dokonca opľúvať naše združenie a jeho jednotlivých členov v mene „verejného záujmu“, teda ich záujmu. Takýmto postojom a konaním sa začínal rozmach talianského a oveľa razantnejšie nemeckého fašizmu v 30-tych rokoch minulého storočia. O tom boli 50-te roky u nás, ale aj honba na čarodejnice v USA.

 Vážené zhromaždenie,

 obdobne sa vyvíja podnikateľská sféra, resp. tí, z ktorej mnohí zbohatli vďaka privatizácii a bohatnú na základe štátnej – vládnej priamej alebo nepriamej podpory. Platí to aj o bankovom sektore. Vlastne o väčšine rezortov. Keby tomu bolo len u nás, tak by to malo „rýchly koniec“, ale tak funguje väčšina štátov, a to je jeden z dôvodov, že Svet, Európa a my sme za myslenou hranicou nestability. Tak tomu bolo vždy pred celosvetovými vojnami, ktoré súčasní lídri neprežili, a preto sa správajú tak ako ich predchodcovia za začiatku 20. storočia a potom s krátkou prestávkou po Prvej svetovej vojne opätovne.

 Do takého 2005. roka sme žili v nádeji, že sa Svet bude zlepšovať. Väčšina z nás nevnímala domáce ani vonkajšie nebezpečie a vonkoncom nie jeho nositeľov. A po roku 2008 tu máme retardačný vývoj, hoci sa svetoví a domáci lídri správajú akoby sa nič dramatické nedialo. Ich dobrodružné aktivity ako boli a sú prívaly ekonomických migrantov im prešli beztrestne, či príprava na defraudáciu pôvodných myšlienok a diela Roberta Schumana, K. Adenaura, gen. de Gaulla, F. Mitteranda, H. Kohla a ďaľších budovateľov nového bezpečnostného poriadku a celoeurópskej integrácie.

 V tomto období sa končí na našom kontinente mierová bezpečnosť. Vďaka konkrétnym komunitám sa dostal do hmly odkaz J. F. K. a KEBSu a sme razom o niekoľko desaťročí späť. A preto musíme ďalej pôsobiť a nastavovať zrkadlo tým, ktorí v našej blízkosti majú zodpovednosť, či ľudská spoločnosť, a teda aj naša slovenská dokážu beamonovsky preskočiť späť tých štyridsať rokov a dostať sa opäť na prah novej kvality našej civilizácie.

**Bratislava, 7. február 2019**

**Dr. Peter Kasalovský**